M̀fəfə́g mɔ́n wálə́dē mələ́bə́gá mə́ ésīá ényiŋ dzíé, ǹgungúl ńsísīm wâdǐŋ kig miǹkɔ́ŋán. 2M̀bəmbə mod a nyiŋ ai bibumá bíbúg yā ânyu díé, hədá enyiŋ bə́bə̂ bə́ bod é nə hə bitá. 3É mod ǎ baala anyu díé a kála enyiŋ dzíé, ényɔ́ ā ndami biyé bí anyu bíé ábuí a yi dzáŋ. 4Ǹtə́tə̄g wâyanga, hədá təge ai é dzóm yâvɔ́li nyé zie. É mod a fóŋan a tsíg mə̄yáŋan móé. 5Sósōō mod a víni miǹnǎl, m̀bə̂ mod a sámá bod, a búgū fə̄ bɔ́ mə̄dzó. 6Ngə́ sósōō a baala ényɔ́ ā wulu á tə́tə̄lə́ zěn, ǹsə́m wâkə ai m̀bə̂ mod á ńdzáŋ. 7Mod ziŋ a bɔ anə́ á nə ńkúkúmá ndə ǎ bə̄lə́ kig tɔ dzóm, ényɔ́ ḿbɔ̄g nyé a lə́dē nâ a nə ḿbúbúá ndə a nadá ákúmā étē. 8É dzóm yáwóno enyǐŋ mod é nə akúmá díé, ǹzózóé mod wâbɛn bətə́bə́gá. 9M̀fyɛ bə́sósōō bə́ bod wâyi fyɛ ai miǹtag, alámbā bə́bə̂ bə́ bod lâyi dím. 10Məbún mâdudu hə bitɔm, é mod a yə́bə mələ́bə́gá énye a bələ́ fəg. 11É mod a bíg ávōl, akúmá díé lávōl man, ényɔ́ ā kóan otə̌tə̄g énye ǎ kɔd akúmá. 12Eděn áfidí yâbɔ ǹnə́m mīńtyé, ńgə́ ō bī é dzóm wātám, ó ńtɔ̄á anə́ élē ényiŋ.